Foto’s: Meer as R10 miljoen se perlemoen gevindVan die perlemoen waarop daar beslag gelê is in Century City in Kaapstad. (Foto: Verskaf) Twee verdagtes sal Maandag in die Kaapstadse landdroshof verskyn nadat wetstoepassers op 983 kg se gedroogde perlemoen naby Canal Walk in Century City beslag gelê het. Kapt. Philani Nkwalase, woordvoerder van die Valke, sê die operasie is uitgevoer deur beamptes van die Valke se eenheid vir ernstige georganiseerde misdaad, lede van die misdaadintelligensie-eenheid en beamptes van die departement van landbou, bosbou en visserye. Die klopjag het gekom nadat die owerhede inligting oor onwettige perlemoen-aktiwiteite ontvang het. “Daar is beslag gelê op 983 kg se gedroogde perlemoen ter waarde van R5,4 miljoen, asook 68,9 kg nat perlemoen ter waarde van R103 350. Verwerkingstoerusting en ŉ luukse voertuig is ook gekonfiskeer.” Dié inhegtenisneming kom nadat drie buitelanders ook vroeër vandeesweek by ŉ pakhuis in die Paarl in hegtenis geneem is in verband met die onwettige besit en verwerking van perlemoen. Die drie verdagtes wat by die perseel in die Paarl in hegtenis geneem is. (Foto: Verskaf) Kapt. FC van Wyk, woordvoerder van die polisie, sê lede van die Bolandse honde-eenheid het Dinsdag omstreeks 13:00 op die onwettige perlemoenverwerkingsfasiliteit toegeslaan. Daar het hulle talle houers en plastieksakke vol perlemoen, 50 kg-sakke sout, gassilinders, branders, potte en ŉ skaal aangetref. In ŉ kombuis op die perseel was nog skale, terwyl nog twee vertrekke ingerig is as droogkamers. “In een van die vertrekke het die beamptes drie mans aangetref wat probeer het om vir die polisie weg te kruip. Een van hulle het agter die geiser ingekruip,” sê Van Wyk. Die drie is in hegtenis geneem op aanklag van oortreding van die Wet op Lewende Marienehulpbronne. Beamptes van die departement van landbou, bosbou en visserye is ontbied en hulle het op die perlemoen beslag gelê. Altesaam 12 557 eenhede perlemoen ter waarde van R6,2 miljoen is op die perseel gevind. Die drie verdagtes, onderskeidelik 23, 25 en 27 jaar oud, het Donderdag in die plaaslike landdroshof verskyn.